Dôvodová správa

1.	Všeobecná časť

Dôvodom navrhovaných úprav zákona č. 65/2001 Z. z. o správe a vymáhaní súdnych pohľadávok je skutočnosť, že v súvislosti s postupným prevádzaním súdnych pohľadávok do justičnej pokladnice podľa jednotlivých obvodov krajských súdov je potrebné, aby ustanovenia zákona riešili a upravili aj postup súdov pri vymáhaní súdnych pohľadávok a nakladaní s nimi aj v prechodnom období, kým budú súdne pohľadávky prevedené zmluvou na Krajský súd v Bratislave- justičnú pokladnicu.

	Riešením je najmä úprava prechodných ustanovení zákona tak, aby poskytovali súdom možnosť použiť v tomto prechodnom období ustanovenia § 6 a 6a zákona Národnej rady Slovenskej republiky č. 278/1993. Z. z. o správe majetku štátu v znení neskorších predpisov pri správe a vymáhaní súdnych pohľadávok.

	Cieľom navrhovanej novely je tiež zosúladiť ustanovenie týkajúce sa trvalého upustenia od vymáhania pohľadávok s ustanovením § 6a ods. 5 zákona č. 278/1993 Z. z. . o správe majetku štátu v znení neskorších predpisov, ktoré upravuje, že súhlas zriaďovateľa s rozhodnutím o trvalom upustení od vymáhania pohľadávky sa vyžaduje až pri pohľadávke vyššej ako 50 000,- Sk.

Návrh zákona nebude mať vplyv na štátny rozpočet, rozpočty obcí alebo rozpočty vyšších územných celkov. Nebude mať vplyv na zamestnanosť ani na tvorbu pracovných miest. 
Návrh zákona nie je potrebné prerokovať na plenárnom zasadnutí Rady hospodárskej a sociálnej dohody Slovenskej republiky.

Návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná.

2. Osobitná časť

K Čl. I:

K bodu 1:

Navrhujeme zvýšiť doterajšiu sumu, od ktorej sa odvíja možnosť rozhodnutia o trvalom upustení od vymáhania pohľadávky z 20 000,- Sk na 50 000,- Sk , z dôvodu zosúladenia zákona č. 65/2001 Z. z. so zákonom č. 278/1993 Z. z. . o správe majetku štátu v znení neskorších predpisov.

K bodu 2:

	V tomto bode navrhujeme upraviť prechodné ustanovenia zákona tak, aby poskytovali súdom možnosť použiť v tomto prechodnom období ustanovenia § 6 a 6a zákona Národnej rady Slovenskej republiky č. 278/1993. Z. z. o správe majetku štátu v znení neskorších predpisov pri správe a vymáhaní súdnych pohľadávok.

K Čl. II:

Vzhľadom na dĺžku legislatívneho konania predpokladáme ako možný termín nadobudnutia účinnosti 1. septembra 2002.